Nem tudták ledolgozni veszteségüket az amerikai tőzsdeindexek
Veszteségen álltak a New York-i értéktőzsdék vezető mutatói a hétfői kereskedés leállítása előtt körülbelül két órával.
Közép-európai idő szerint 20 óra körül a 30 vezető iparvállalat DJIA indexe 0,30 százalék gyengüléssel 12 622,65 ponton állt. A technológiai részvények Nasdaq Composite mutatója 0,12 százalékkal 2813,24 pontra csökkent, míg az S&P 500-as mutató 0,40 százalékkal 1311,04 pontra süllyedt.

Szakértők szerint elsősorban az európai hírek aggasztják a befektetőket. Nem sikerült tető alá hozni ugyanis a görög adósságkönnyítési megállapodást, holott az aláírást már sokan a hétvégére várták. A tárgyalásokat folytatják, többek szerint megint a hétvége tűnik reális aláírási időpontnak, immár sokadszor.

A bizonytalanság miatt különösen a banki részvények gyengültek.

A pénzügyi papírokra eladási nyomás nehezedett amiatt is, hogy a Goldman Sachs vásárlásról tartásra rontotta a Bank of America részvényét, amelynek az árfolyama emiatt több mint 3 százalékos mínuszban állt.    

Rontotta a befektetői hangulat még az is, hogy az euróövezet egyik gyenge láncszemének tartott Portugáliában rekordot döntött az államkötvények hozama.    

Tőzsdezárás előtt két órával a New York-i árupiacon a nyugati féltekén irányadó West Texas Intermediate amerikai könnyűolajfajta ára 77 cent csökkenéssel 98,79 dolláron állt.

Közép-európai idő szerint röviddel 20 óra előtt New Yorkban az euró 0,73 százalékkal 1,3128 dollárra gyengült. A dollár 0,54 százalékkal 76,26 jenre süllyedt.

A februári jegyzésű aranyár 2,4 dollár (0,13 százalék) csökkenéssel 1729,8 dolláron állt unciánként.
amerikai tőzsdeindexek tőzsde